APSTIPRINU 

Varakļānu  pirmsskolas izglītības iestādes “Sprīdītis”

vadītāja Ilga Mestere
(datums skatāms elektroniskā paraksta laika zīmogā)
VARAKĻĀNU  
PIRMSSKOLAS IZGLĪTĪBAS IESTĀDES 
“SPRĪDĪTIS”
ATTĪSTĪBAS PLĀNS

2026./2027. – 2028./2029. mācību gadam
Izstrādāts saskaņā ar
Ministru kabineta 10.08.2021. noteikumu Nr. 528
“Vispārējās izglītības iestāžu un profesionālās izglītības iestāžu
pedagoģiskā procesa un eksaminācijas centru profesionālās kvalifikācijas
ieguves organizēšanai obligāti nepieciešamā dokumentācija” 2.2. (vai 3.2.) apakšpunktu,
Ministru kabineta 15.07.2016. noteikumu Nr. 480
“Izglītojamo audzināšanas vadlīnijas un informācijas,
mācību līdzekļu, materiālu un mācību un audzināšanas
metožu izvērtēšanas kārtība” 10.8. apakšpunktu
IEVADS
Attīstības plāns izstrādāts, par pamatu ņemot šādus principus – demokrātiskums, individualizācija, profesionalitāte un mūsdienīgums.
Attīstības plāna izstrādē piedalījušās visas izglītības procesā iesaistītās mērķgrupas – iestādes pedagoģiskais kolektīvs, ņemot vērā izglītojamo, izglītojamo vecāku, vadības, tehnisko darbinieku redzējumu par viņu vajadzībām izglītības iestādē, pašvaldības un ārējo vērtētāju (vadītāja novērtēšanas) ieteikumus.  Attīstības plāns izskatīts izglītības iestādes Pedagoģiskajā padomē, Iestādes padomē, saskaņots ar dibinātāju – Madonas novada pašvaldību.

I. IZGLĪTĪBAS IESTĀDI RAKSTUROJOŠIE RĀDĪTĀJI
	Raksturojošie rādītāji
	Pēdējos 2 gados
	Šobrīd   (2025./2026.m.g.)

	Īstenotās izglītības programmas
	Vispārējā pirmsskolas izglītības programma (programmas kods 01011111). Speciālā  pirmsskolas izglītības programma izglītojamiem ar jauktiem mācīšanās traucējumiem (programmas kods 01015611)


	Vispārējā pirmsskolas izglītības programma (programmas kods 01011111). Speciālā pirmsskolas izglītības programma izglītojamiem ar jauktiem mācīšanās traucējumiem (programmas kods 01015611). Speciālā pirmsskolas izglītības programma izglītojamiem ar valodas attīstības traucējumiem (programmas kods 01015511)

	Izglītojamo skaits 
iestādē kopā
	2023./2024.m.g. –  109    izglītojamie (tai skaitā 2 izglītojamie, kas apgūst speciālo  pirmsskolas izglītības programmu izglītojamiem ar jauktiem mācīšanās traucējumiem (programmas kods 01015611))
2024./2025.m.g. - 105    izglītojamie (tai skaitā 1 izglītojamais, kas apgūst speciālo  pirmsskolas izglītības programmu izglītojamiem ar jauktiem mācīšanās traucējumiem (programmas kods 01015611))
	2025./2026.m.g. - 110  izglītojamie tai skaitā 2 izglītojamie, kas apgūst speciālo  pirmsskolas izglītības programmu izglītojamiem ar jauktiem mācīšanās traucējumiem (programmas kods 01015611), 1 izglītojamais, kas apgūst speciālo pirmsskolas izglītības programmu izglītojamiem ar valodas attīstības traucējumiem (programmas kods 01015511).
         

	Nodrošinājums ar pedagogiem, atbalsta personālu, administrāciju
	10 pirmsskolas pedagogi, 1 sporta skolotājs, 1 mūzikas skolotājs, 1 speciālās izglītības skolotājs, logopēds, metodiķis, vadītāja
	10  pirmsskolas pedagogi, 1 sporta skolotājs, 1 mūzikas skolotājs, 1 speciālās izglītības skolotājs, logopēds, logopēds, metodiķis, vadītāja

	Īpašais piedāvājums 
	Koriģējošās vingrošanas nodarbības
	Koriģējošās vingrošanas nodarbības

	Izglītības kvalitāti raksturojošie rādītāji:

	Nodrošinājums ar atbalsta personālu
	1 logopēds
1 speciālās izglītības skolotājs
	1 logopēds

1 speciālās izglītības skolotājs

	Izglītojamo vecāku apmierinātība ar izglītības iestādes nodrošināto darba kvalitāti
	99% respondenti iestādes veikto darbu ar izglītojamiem vērtē pozitīvi
	98% vecāku atzīmē, ka viņa bērns jūtas piederīgs izglītības iestādei. 70% 6 gadīgo vecāku atzīst, ka izglītības iestāde nodrošina labu izglītības līmeni sagatavojot skolai, 60% vecāku uzskata, ka svarīgākais, lai bērns justos labi pirmsskolas iestādē

	Vidējie statistiskie mācību sasniegumi mācību gada noslēgumā
	Noslēdzot 2024./2025. m.g. vidējie statistiskie mācību sasniegumi 3.posmā:

Valodas jomā: 75%
Matemātikas jomā: 72%

Dabazinātņu jomā:80%

vidējie statistiskie mācību sasniegumi 2.posmā:

Valodas jomā: 68%

Matemātikas jomā: 70%

Dabazinātņu jomā: 75% 
	Noslēdzot 2025./2026. m.g. vidējie statistiskie mācību sasniegumi 3.posmā:
Valodas jomā: 71%
Matemātikas jomā: 73%

Dabazinātņu jomā: 74% 

vidējie statistiskie mācību sasniegumi 2.posmā: 
Valodas jomā: 65%

Matemātikas jomā: 65%

Dabazinātņu jomā: 69%

	Sasniegumi:

	Kategorijā 

“Atbilstība mērķiem”


	Īstenojot pirmsskolas izglītības programmas, izglītības iestādē tiek ieviestas un sasniegtas valstī noteiktās pirmsskolas izglītības vadlīnijas. Pedagogiem ir izpratne par prioritāšu ieviešanas gaitu, sasniedzamiem rezultātiem un to pamatsagatavotību. Iestāde nodrošina mācību sasniegumu izaugsmi neatkarīgi no izglītojamā sociālekonomiskā stāvokļa, dzimuma, dzimtās valodas, ienākuma līmeņa ģimenē, vecāku izglītības u.c. faktoriem. Iestādē nodrošināta pirmsskolas izglītības programmas kvalitāte un nepārtrauktība, īpašu vērību pievēršot pārejai uz sākumskolas posmu. Notiek sadarbība ar Varakļānu vidusskolas sākumskolas skolotājiem, veikti secinājumi par darbu, plānotas darbības pedagoģiskā procesa pilnveidošanai. Izglītojamiem ar zemiem mācību rezultātiem, tiek izvērtēta pedagoģiski medicīniskās komisijas nepieciešamība, sniegti nepieciešamie atbalsta pasākumi. Iestādē nodrošināta iekļaujošas izglītības pieejamība. Tiek īstenota mērķtiecīga un efektīva izglītojamo speciālo vajadzību izvērtēšana un iekļaušana mācību procesā. Izveidota atbalsta komanda, kas kopā ar pedagogiem analizē izglītojamo sniegumus pēc individuāliem mācību plāniem, kas pielāgoti izglītojamo individuālajām vajadzībām. Izglītojamiem ir nodrošināta iespēja apgūt pilsoniskās līdzdalības pieredzi.

	 Kategorijā 

“Kvalitatīvas mācības”


	Tiek īstenotas trīs pirmsskolas izglītības programmas, divas  no tām pirmsskolas speciālās izglītības programmas. Izglītības iestādē darbojas atbalsta komanda. Tiek organizēts dienas rīts, nodrošinot mācību un audzināšanas darba nepārtrauktību visa gada garumā, izmantojot dažādas mācību metodes un paņēmienus rotaļnodarbībās. Pedagogiem ir nepieciešamā izglītība un profesionālā kvalifikācija, kas tiek regulāri paaugstināta un fiksēta VIIS sistēmā. Pedagoģiskais personāls saņem sava darba novērtējumu, rādot atklātās rotaļnodarbības iestādes pedagogiem. Tiek īstenota kvalitatīva mācīšanas un mācīšanās procesa kvalitatīva īstenošana, dažādojot mācību metodes atbilstoši izglītojamo attīstības vajadzībām un mācību saturam. 

	Kategorijā 

“Iekļaujoša vide”


	Izglītības iestāde nodrošina pietiekamu vides pieejamību un izglītības programmas pielāgošanu izglītojamajiem ar speciālām vajadzībām. Pedagogu, vecāku un atbalsta personāla sadarbības rezultātā tiek nodrošinātas izglītojamo individuālās vajadzības. Logopēdiskās korekcijas rezultātā izglītojamiem uzlabota skaņu izruna un novērsti vai mazināti citi runas attīstības traucējumi. Izglītības iestāde ir izstrādājusi iekšējās kārtības un drošības noteikumus. Izglītības iestādei ir atbilstošs dažādu materiāltehnisko resursu klāsts, kas ir nepieciešams un izmantojams, lai īstenotu izglītības programmas. Pedagogi iesaistās materiāltehnisko resursu izvērtēšanā un plāno atjaunošanu, papildināšanu. Nodrošināts telpu iekārtojums atbilstoši mācīšanās vajadzībām.

	Kategorijā 

“Laba pārvaldība”


	Izglītības iestādē plānošanas procesā tiek ņemtas vērā valstī noteiktās izglītības attīstības prioritātes un tiek izmantoti gan kvantitatīvie, gan kvalitatīvie indikatori, kuri dod iespēju izvērtēt paveiktā darba kvalitāti. Ir definēta iestādes misija, vīzija un vērtības, kas tiek sekmīgi iedzīvinātas ikdienas mācību un audzināšanas procesā. Plānošanas un iestādes darba izvērtēšanas procesā tiek iesaistītas visas mērķgrupas. Vadības komanda īsteno pedagoģiskā procesa plānošanu, īstenošanu un sasniegto rezultātu izvērtēšanu administrācijas līmenī un sadarbībā ar pedagogiem, tādējādi veidojot iestādē savstarpējā uzticēšanās balstītu organizācijas kultūru un nodrošinot visu iesaistīto mērķgrupu labbūtību. Sekmīgas sadarbības ar izglītojamo vecākiem pamatā ir iestādes vadītājas atvērtība sadarbībai un prasme veidot konstruktīvu komunikāciju. Sarunās vecāki atzinīgi novērtē iestādes rīkotās individuālās sarunas ar grupu skolotājām un atbalsta personālu, pieejamo informāciju skolvadības sistēmā e-klase par mācību procesa norisi grupā, izglītojamo mācību sasniegumiem, izglītojošos materiālus, kas palīdz izprast izglītojamo speciālās vajadzības, mācīt saviem bērniem sociāli emocionālās prasmes, izprast uzvedību. Vecāki līdzdarbojas izglītības iestādes padomē. Iestādes padomē darbojas 10 vecāki. Vadītāja regulāri sadarbojas ar Madonas pašvaldības speciālistiem (Izglītības pārvalde, juristi, attīstības nodaļas speciālisti u.c.) izglītības iestādes darba un attīstības jautājumu īstenošanas procesā. Regulāri tiek īstenota sadarbība ar Varakļānu pilsētas bibliotēku, muzeju, Varakļānu vidusskolu, Madonas Sociālo dienestu, Bāriņtiesu. Iestādē tiek īstenots demokrātisks lēmumu pieņemšanas process, iesaistot visas mērķgrupas. 

	Citi būtiski rādītāji:

	audzināšanas darbā
	Izglītojamo patriotiskā audzināšana un piederības sajūta vietējai kopienai un izglītības iestādei tiek stiprināta, piedaloties gadskārtu un valsts svētku svinēšanas pasākumos, labdarības akcijās, pārgājienos, ekskursijās un konkursos.Tiek īstenota ESF+ ”STEM, STOP un pilsoniskās līdzdalības norises plašākai izglītības pieredzei un karjeras izvēlei” 5-6 gadīgiem izglītojamiem. Katru gadu talantīgie izglītojamie tiek virzīti dalībai Varakļānu rīkotajā vokālās m\akslas konkursā ,,Cālis”


II. VĪZIJA, MISIJA, STRATĒĢISKIE MĒRĶI, UZDEVUMI

Madonas novada Varakļānu pirmsskolas izglītības iestādes “Sprīdītis” attīstības plāna 2026. - 2029.gadam izstrādē ņemti vērā nacionāla, reģionāla un novada mēroga attīstības plānošanas dokumenti un tajos noteiktie mērķi un prioritātes izglītības jomā.
	STRATĒĢISKĀS ATTĪSTĪBAS IETVARS

	Politikas plānošanas dokuments
	Politikas plānošanas dokumenta mērķi un prioritātes izglītības jomā

	Latvijas ilgtspējīgas attīstības stratēģija līdz 2030. gadam
	Ilgtermiņa attīstības plānošanas dokuments. Tajā uzsvērta nepieciešamība pēc paradigmas maiņas izglītībā, kurā vecāki, pedagogi, izglītojamie un mācību iestādes apzinās savu līdzatbildību kvalitatīvas izglītības nodrošināšanā. Prioritārie rīcības virzieni: 

1. izglītības pieejamība un pārmaiņas izglītības procesa organizācijā;

2. izglītības iestāde kā sociālā tīklojuma centrs;

3. kontekstuāla izglītība un skolotāja profesijas maiņa;

4. E-izglītības iestāde un informācijas tehnoloģiju izmantošana;
5. izglītošanās mūža garumā.

	Latvijas Nacionālais attīstības plāns 2021.–2027.gadam
	Nacionālā līmeņa attīstības stratēģija ar ilgtermiņa un vidēja termiņa sasniedzamajiem rezultātiem, kas vērsti uz sabiedrības paradumu maiņu, tiecoties uz augstāku dzīves kvalitāti, zinošāku sabiedrību, gudrāku uzņēmējdarbību un lielāku atbildību par vides kvalitāti Latvijā.

Rīcības virzieni:

1. zinātnes izcilība sabiedrības attīstībai, tautsaimniecības izaugsmei un drošībai;

2. kvalitatīva, pieejama, iekļaujoša izglītība.

	Izglītības attīstības pamatnostādnes 2021.-2027.gadam “Nākotnes prasmes nākotnes sabiedrībai”
	Vidēja termiņa politikas plānošanas dokuments izglītības nozarē, aptverot visus izglītības veidus un pakāpes - vispārējo izglītību, profesionālo un pieaugušo izglītību un augstāko izglītību, fokusējoties uz kvalitātes, efektivitātes, pieejamības un sadarbības aspektiem. 

Izglītības attīstības mērķi:

1. augsti kvalificēti, kompetenti un uz izcilību orientēti pedagogi un akadēmiskais personāls;

2. mūsdienīgs, kvalitatīvs un uz darba tirgū augsti novērtētu prasmju attīstīšanu orientēts izglītības piedāvājums;
3. atbalsts ikviena izaugsmei;
4. ilgtspējīga un efektīva izglītības sistēmas un resursu pārvaldība.

	Vidzemes plānošanas reģiona ilgtspējīgas attīstības stratēģija 2030
	2030. gadā visā reģionā iedzīvotājiem jebkurā vecumā ir pieejama kvalitatīva un daudzpusīga izglītība. Izglītības saturs atbilst nacionālajām un globālajām attīstības tendencēm un ir pieskaņots reģiona specializācijai. Samazinājies to bērnu skaits, kuri priekšlaicīgi pamet mācību iestādes. Mazinājušies šķēršļi izglītības pieejamībai. Izglītības process balstās uz inovatīvām mācību metodēm, veicinot darbam nepieciešamo prasmju apguvi, radošumu un uzņēmējspējas. 

	Madonas novada attīstības programma 2021.–2028.gadam
	Madonas novada stratēģiskais mērķis – sekmēt sabiedrības izglītību, sociālo nodrošinātību, veselīgu un aktīvu dzīvesveidu. Madonas novada ilgtermiņa prioritātes izglītības nozarē:

1. kvalitatīvs un laikmetīgs izglītības pakalpojumu piedāvājums iedzīvotāju izaugsmei un pārmaiņu spējai visa mūža garumā;

2. efektīva un ilgtspējīga izglītības nozares organizācija un resursu pārvaldība;
3. vērtīborientēta, atvērta un uz cieņpilnu sadarbību vērsta izglītības kultūra.

Madonas novada vidējā termiņa prioritāte izglītības nozarē – izglītotas sabiedrības veidošana.
Madonas novada rīcības virzienu vidējā termiņa prioritātes izglītības nozarē īstenošanai:
1. mūsdienīga un kvalitatīva izglītības satura un procesa nodrošināšana.

2. personālresursu izglītībā nodrošināšana un attīstība.

3. izglītojošas, iekļaujošas un attīstošas mācību vides veidošana.

4. efektīvas izglītības pārvaldības un sadarbības veicināšana.


IZGLĪTĪBAS IESTĀDES  VĪZIJA: Mūsdienīgā, drošā un attīstošā vidē izglītots atbildīgs, zinošs un dzīvespriecīgs bērns.
Iekļaujoša, atbalstoša, attīstoša, draudzīga, mērķtiecīgi veidota un mūsdienīga vide, kurā profesionāla komanda, efektīvi sadarbojoties, palīdz attīstīt bērna vēlmi izzināt sevi un apkārtējo pasauli
MISIJA: nodrošināt katram bērnam kvalitatīvu, uz individuālo spēju attīstību orientētu pirmsskolas izglītības ieguves iespēju, pozitīvā, labvēlīgā mācību vidē.   Sabiedrībai atvērta, mūsdienīga pirmsskolas izglītības iestāde, kurā ar pieejamiem resursiem tiek nodrošināta kvalitatīva pirmsskolas izglītības apguve.    
VĒRTĪBAS: Cieņa, atbildība, drošība.
STRATĒĢISKAIS MĒRĶIS: Veicināt izglītojamā vispusīgu un harmonisku attīstību, veselības nostiprināšanu, ievērojot viņa vajadzības, individuālajā un sabiedriskajā dzīvē nepieciešamās zināšanas, prasmes un attieksmes, tādējādi mērķtiecīgi nodrošinot izglītojamajam iespēju sagatavoties pamatizglītības ieguvei.
UZDEVUMI:
1. Sekmēt pozitīvas, sociāli aktīvas un atbildīgas attieksmes veidošanos izglītojamajam pašam pret sevi, ģimeni, citiem cilvēkiem, apkārtējo vidi un Latvijas valsti, saglabājot un attīstot savu valodu, etnisko un kultūras savdabību
2. Sadarboties ar izglītojamā likumiskajiem pārstāvjiem (turpmāk – vecāki), lai nodrošinātu izglītojamā kvalitatīvu sagatavošanu pamatizglītības ieguves uzsākšanai.
3. Racionāli un efektīvi izmantot izglītībai atvēlētos finanšu, materiālos un personāla resursus. 
III. IZGLĪTĪBAS IESTĀDES ATTTĪSTĪBAS PRIORITĀTES 2026./2027. –2028./2029. MĀCĪBU GADAM
	
	2026./2027. m. g.
	2027./2028. m. g.
	2028./2029. m. g.

	1. KATEGORIJA “ATBILSTĪBA MĒRĶIEM”

	ELEMENTS
	1.1. Kompetences un sasniegumi
	
	Bērncentrēts, kompetencēs balstīts mācību process, kas nodrošina katra bērna individuālajām spējām atbilstošu izaugsmi.
	

	
	1.2. Izglītības turpināšana

un nodarbinātība
	
	
	Mērķtiecīga bērnu sagatavošana pārejai uz pamatizglītību, attīstot mācīšanās, sadarbības, pašvadības un problēmrisināšanas prasmes.

	
	1.3. Vienlīdzība un iekļaušana
	Iekļaujoša un vienlīdzīga mācību un audzināšanas vide, kurā katram bērnam tiek radītas iespējas pilnvērtīgi piedalīties izglītības procesā atbilstoši viņa individuālajām vajadzībām.
	
	

	2. KATEGORIJA “KVALITATĪVAS MĀCĪBAS”

	ELEMENTS
	2.1. Mācīšana un mācīšanās
	Diferencēts un individualizēts mācību process, nodrošinot katra bērna individuālajām vajadzībām un spējām atbilstošu izaugsmi.

	Pašvadītas mācīšanās un bērnu līdzdalības stiprināšana, veicinot bērnu spēju izvirzīt mācīšanās mērķus, izvērtēt savu progresu un uzņemties atbildību par mācīšanās procesu.

	Lietpratībā balstītas mācīšanās un sadarbības kultūras nostiprināšana, attīstot bērnu spēju patstāvīgi izmantot iegūtās zināšanas, prasmes un vērtības daudzveidīgās situācijās, sadarbojoties ar vienaudžiem un pieaugušajiem.

	
	2.2. Pedagogu profesionālā kapacitāte
	
	
	Stiprināt pedagogu profesionālo kapacitāti, attīstot prasmes īstenot kvalitatīvu, bērncentrētu un kompetencēs balstītu mācību procesu, izmantojot profesionālo sadarbību, refleksiju un datos balstītu pedagoģisko praksi.

	
	2.3. Izglītības programmu īstenošana
	
	Kvalitatīva, vienota un mērķtiecīga pirmsskolas izglītības programmu īstenošana, sistemātiski plānojot, īstenojot un izvērtējot mācību procesu atbilstoši kompetenču pieejai, bērnu attīstības vajadzībām un valsts pirmsskolas izglītības vadlīnijām.
	

	3. KATEGORIJA “IEKĻAUJOŠA VIDE”

	ELEMENTS
	3.1. Pieejamība
	
	Fiziski, emocionāli un pedagoģiski pieejama vide visiem bērniem, veicinot vienlīdzīgas iespējas saņemt kvalitatīvu pirmsskolas izglītību atbilstoši bērnu individuālajām vajadzībām un spējām.
	

	
	3.2. Drošība un psiholoģiskā labklājība
	Emocionāli un fiziski droša, atbalstoša un cieņpilna vide, kas veicina bērnu, darbinieku un vecāku psiholoģisko labbūtību, pozitīvas savstarpējās attiecības un piederības sajūtu pirmsskolas izglītības iestādei.
	
	

	
	3.3. Infrastruktūra un resursi
	
	
	Infrastruktūra un materiāltehniskie resursi, kas nodrošina drošu, mūsdienīgu, iekļaujošu un attīstošu vidi, sekmē kvalitatīva mācību procesa īstenošanu un katra bērna individuālo vajadzību nodrošināšanu

	4. KATEGORIJA “LABA PĀRVALDĪBA”

	ELEMENTS
	4.1. Administratīvā efektivitāte
	
	
	Efektīva, caurskatāma un ilgtspējīga finanšu un administratīvo resursu pārvaldība, kas sekmē iestādes attīstības prioritāšu sasniegšanu, kvalitatīvu izglītības procesa nodrošināšanu un resursu racionālu izmantošanu.

	
	4.2. Vadības profesionālā kapacitāte
	
	Datos balstīts, stratēģisks un uz attīstību vērsts vadības darbs, nodrošinot efektīvu iestādes pārvaldību, mērķtiecīgu personāla attīstību un kvalitatīvu izglītības procesa vadību.
	

	
	4.3. Atbalsts un sadarbība
	Savstarpējā uzticībā balstīta mērķtiecīga sadarbība starp iestādes darbiniekiem, bērniem, vecākiem un sadarbības partneriem, lai veicinātu bērnu vispusīgu attīstību, labbūtību un kvalitatīvu izglītības procesa īstenošanu.
	
	


	ELEMENTS: Kompetences   un   sasniegumi
	KATEGORIJA: ATBILSTĪBA MĒRĶIEM



	
	PRIORITĀTE: Bērncentrēts, kompetencēs balstīts mācību process, kas nodrošina katra bērna individuālajām spējām atbilstošu izaugsmi. (2027./2028.m.g.)

	
	Plānotie sasniedzamie rezultāti un to ieviešanas gaita

	
	Kvalitatīvi:   

1. Pedagogi plāno un īsteno bērna vajadzībām, interesēm un attīstības līmenim atbilstošu mācību procesu, nodrošinot diferencētu un individualizētu pieeju.

2. Bērni mācību procesā demonstrē iniciatīvu, patstāvību, spēju pieņemt lēmumus un iesaistīties savas mācīšanās plānošanā.

3. Pedagogi sistemātiski izmanto formatīvo vērtēšanu un atgriezenisko saiti, lai veicinātu bērnu izaugsmi un sekotu individuālajam progresam.

4. Vecāki izprot bērna individuālo attīstības dinamiku un sadarbojas ar pedagogiem bērna mācīšanās un attīstības veicināšanā.

Kvantitatīvi: 

5. 100 % pedagogu ikdienas mācību procesa plānošanā un dokumentācijā atspoguļo diferencētus uzdevumus un individualizētu pieeju bērnu vajadzībām.

6. Vismaz 90 % bērnu mācību gada noslēgumā uzrāda pozitīvu individuālo attīstības dinamiku atbilstoši izvirzītajiem mācību un attīstības mērķiem.

7. 100 % bērnu vismaz divas reizes mācību gadā ir veikta attīstības un sasniegumu izvērtēšana, dokumentējot progresu un nepieciešamos atbalsta pasākumus.

8. Vismaz 90 % vecāku aptaujās pozitīvi novērtē informācijas pieejamību par bērna individuālo attīstību un sadarbību ar pedagogiem.

	
	Veicamās darbības:

1. Organizēt profesionālās pilnveides pasākumus par diferencēšanu, individualizāciju, formatīvo vērtēšanu un pašvadītu mācīšanos.

2. Plānveidīgi veikt bērnu sasniegumu un attīstības izvērtēšanu, analizējot progresu un nosakot turpmākos attīstības mērķus.

3. Nodrošināt bērniem izvēles iespējas, pētnieciskās aktivitātes un dažāda grūtības līmeņa uzdevumus atbilstoši individuālajām spējām.

4. Regulāri organizēt individuālās pārrunas, sniegt atgriezenisko saiti par bērna progresu un iesaistīt vecākus kopīgu attīstības mērķu noteikšanā.
	Dati, kas par to liecina:  

1.Rotaļnodarbību vērošanas dati.

2. Dati skolvadības sistēmā E-klase.

3. Bērnu izaugsmes dinamikas monitoringa dati.

4. Sarunu protokoli ar vecākiem.

5. Anketas. 

6. Gada darba plāns.

7.  Pedagoģoģiskās sēdes protokoli



	ELEMENTS: Izglītības turpināšana un nodarbinātība
	PRIORITĀTE: Mērķtiecīga bērnu sagatavošana pārejai uz pamatizglītību, attīstot mācīšanās, sadarbības, pašvadības un problēmrisināšanas prasmes. (2028./2029.m.g.)

	
	Plānotie sasniedzamie rezultāti un to ieviešanas gaita

	
	Kvalitatīvi: 

1. Pedagogi sistemātiski attīsta bērnu caurviju prasmes (pašvadīta mācīšanās, sadarbība, kritiskā domāšana, problēmrisināšana), integrējot tās ikdienas mācību procesā.

2. Bērni demonstrē emocionālu, sociālu un mācību gatavību pārejai uz 1. klasi, spēj patstāvīgi organizēt savu darbību un sadarboties ar vienaudžiem.

3. Pirmsskola īsteno mērķtiecīgu sadarbību ar sākumskolu, nodrošinot pēctecību mācību satura un pieeju īstenošanā.

4. Vecāki ir informēti par bērna gatavību skolas gaitu uzsākšanai un iesaistās bērna sagatavošanā veiksmīgai izglītības turpināšanai.

Kvantitatīvi: 

5. 100 % obligātās pirmsskolas izglītības vecuma bērnu ir veikts gatavības skolai izvērtējums un sniegta atgriezeniskā saite vecākiem.

6. Vismaz 95 % absolventu uzsāk mācības vispārējās pamatizglītības programmā bez nepieciešamības pēc papildu adaptācijas pasākumiem.

7. Vismaz 90 % vecāku aptaujās norāda, ka bērns ir pietiekami sagatavots pārejai uz skolu un saņēmis nepieciešamo atbalstu pirmsskolā.

8.  Ne mazāk kā 4 sadarbības pasākumi gadā tiek organizēti ar vispārējās izglītības iestādēm (mācību stundu vērošana, mācīšanās sarunas, atvērto durvju dienas u.c.).

	
	Veicamās darbības:  

1. Veikt regulāru bērnu attīstības, sasniegumu un caurviju prasmju monitoringu.

2. Mērķtiecīgi attīstīt caurviju prasmes ikdienas mācību procesā. 

3. Stiprināt sadarbību ar Varakļānu vidusskolas sākumskolas skolotājiem.

4. Veicināt vecāku iesaisti bērna sagatavošanā skolai.

5. Analizēt absolventu izglītības turpināšanas rezultātus.
	Dati, kas par to liecina:

1. Anketas.

2. Nodarbību vērošanas dati.

3. Bērnu sasniegumu monitoringa dati.

4. Sadarbības aktivitātes ar Varakļānu vidusskolas sākumskolas skolotājiem.

	ELEMENTS: Vienlīdzība un iekļaušana
	PRIORITĀTE: Iekļaujoša un vienlīdzīga mācību un audzināšanas vide, kurā katram bērnam tiek radītas iespējas pilnvērtīgi piedalīties izglītības procesā atbilstoši viņa individuālajām vajadzībām. (2026./2027.m.g.)

	
	Plānotie sasniedzamie rezultāti un to ieviešanas gaita

	
	Kvalitatīvi: 

1. Pedagogi mērķtiecīgi izmanto diferencētas un individualizētas pieejas, lai nodrošinātu visu bērnu līdzdalību mācību procesā. 

2. Bērni demonstrē pozitīvu attieksmi pret dažādību, sadarbojas ar vienaudžiem un respektē atšķirības neatkarīgi no spējām, valodas, kultūras vai sociālā stāvokļa. 

3. Vecāki apliecina, ka iestādē tiek veicināta vienlīdzīga attieksme un sadarbība, un viņu viedoklis tiek uzklausīts bērna vajadzību nodrošināšanā. 

4. Iestādē ir izveidota atbalstoša un emocionāli droša vide, kurā bērni jūtas pieņemti, piederīgi un iesaistīti grupas dzīvē.

Kvantitatīvi: 

5. 100 % pedagogu mācību gada laikā ir piedalījušies vismaz vienā profesionālās pilnveides pasākumā par iekļaujošo izglītību, vienlīdzību vai dažādības vadību.

6. Visiem bērniem (100 %), kuriem nepieciešams individuāls atbalsts, ir izstrādāti un īstenoti individuāli atbalsta pasākumi sadarbībā ar speciālistiem un ģimenēm. 

7. Vismaz 90 % vecāku ikgadējā aptaujā pozitīvi novērtē vienlīdzīgas attieksmes un iekļaujošas vides nodrošināšanu iestādē. 

8. Vismaz 95 % bērnu pedagoģiskajos novērojumos demonstrē aktīvu iesaisti grupas aktivitātēs un sadarbību ar vienaudžiem neatkarīgi no individuālajām atšķirībām.

	
	   Veicamās darbības:  

1. Organizēt mācības, seminārus un pieredzes apmaiņas pasākumus par diferencētu pieeju, speciālajām vajadzībām, dažādības vadību un vienlīdzības principiem.
2. Īstenot sistemātisku bērnu individuālo vajadzību izvērtēšanu un atbalsta plānošanu.
3. Veidot fiziski un emocionāli drošu, pieejamu un iekļaujošu vidi.
4. Regulāri informēt ģimenes par bērna attīstību un atbalsta iespējām.
5.   Regul āri izvērtēt vienlīdzības un iekļaušanas īstenošanu iestādē.
	Dati, kas par to liecina:

1. Anketēšana.

2. Bērnu iesaistes, sasniegumu un labbūtības rādītāji.

3. Individuālie izglītības plānu īstenošanas  dati.

4. Atbalsta personāla sadarbības efektivitāte ar skolotājiem, ģimenēm.

5. Pedagogu profesionālās izaugsmes dati, to ietekmes rādītāji uz izglītības kvalitāti.


	ELEMENTS:  Izglītības programmu īstenošana
	KATEGORIJA:  KVALITATĪVAS MĀCĪBAS

	
	PRIORITĀTE: Kvalitatīva, vienota un mērķtiecīga pirmsskolas izglītības programmu īstenošana, sistemātiski plānojot, īstenojot un izvērtējot mācību procesu atbilstoši kompetenču pieejai, bērnu attīstības vajadzībām un valsts pirmsskolas izglītības vadlīnijām. (2027./2028. m. g.)

	
	Plānotie sasniedzamie rezultāti un ieviešanas gaita

	
	Kvalitatīvi: 

1. Pedagogi nodrošina vienotu izpratni par izglītības programmas mērķiem, sasniedzamajiem rezultātiem un kompetencēs balstītas pieejas īstenošanu ikdienas mācību procesā.

2. Mācību process tiek plānots un īstenots integrēti, nodrošinot saikni starp mācību jomām, bērnu interesēm un reālās dzīves pieredzi.

3. Pedagogi regulāri analizē izglītības programmas īstenošanas kvalitāti un izmanto iegūtos datus mācību procesa pilnveidošanai.

4. Vecāki izprot izglītības programmas saturu, mērķus un savu lomu bērna mācīšanās procesā, aktīvi iesaistoties sadarbībā ar pirmsskolu.
Kvantitatīvi: 

5. 100 % pedagogu plāno un īsteno mācību procesu atbilstoši izglītības programmas prasībām un iestādē noteiktajām vienotajām plānošanas vadlīnijām.

6. Vismaz 90 % vēroto mācību situāciju atbilst kompetencēs balstītas mācīšanās principiem un izglītības programmas sasniedzamajiem rezultātiem.

7. 100 % grupu ne retāk kā divas reizes gadā veic izglītības programmas īstenošanas pašvērtējumu un rezultātu analīzi.

8. Vismaz 90 % vecāku aptaujās norāda, ka ir informēti par izglītības programmas mērķiem, bērna sasniegumiem un mācību procesa organizāciju.

	
	Veicamās darbības:   

1. Definēt  kvalitātes kritērijus programmu īstenošanai.
2. Pilnveidot tematisko plānu, dienas aktivitāšu un bērnu sasniegumu dokumentēšanas sistēmu. 
3. Regulāri izvērtēt pedagoģiskā darba plānošanas kvalitāti.
4. Attīstīt sistemātisku mācību procesa vērošanu un atgriezenisko saites sneigšanas prasmi.
5. Apkopot un analizēt datus par bērnu attīstību, sasniegumiem un programmas īstenošanas rezultātiem, izmantot iegūto informāciju turpmākajai plānošanai.
6. Nodrošināt regulāru informācijas apriti par bērna attīstību un programmas īstenošanas gaitu
	Dati, kas par to liecina:  

1. Pedagoģoģiskās sēdes protokoli.

2. Mācību procesa plānošanas dati.
3. Mācību procesa īstenošanas dati.

4. Bērnu attīstības un sasniegumu dati.

5. Izglītības programmu īstenošanas izvērtēšanas dati.

6. Vecāku iesaistes un sadarbības dati.

	ELEMENTS: Skolotāju  profesionālā kapacitāte
	PRIORITĀTE: Stiprināt pedagogu profesionālo kapacitāti, attīstot prasmes īstenot kvalitatīvu, bērncentrētu un kompetencēs balstītu mācību procesu, izmantojot profesionālo sadarbību, refleksiju un datos balstītu pedagoģisko praksi.  (2028. / 2029.m.g.)

	
	Plānotie sasniedzamie rezultāti un ieviešanas gaita

	
	Kvalitatīvi:
1. Pedagogi mērķtiecīgi izmanto mūsdienīgas mācību metodes, diferencētu pieeju un formatīvo vērtēšanu, lai nodrošinātu katra bērna izaugsmi.

2. Iestādē ir izveidojusies profesionālās sadarbības kultūra, kurā pedagogi regulāri dalās pieredzē, analizē savu darbu un sniedz kolēģiem profesionālu atgriezenisko saiti.

3. Pedagogi sistemātiski izvērtē savas profesionālās kompetences un plāno profesionālo pilnveidi atbilstoši iestādes un individuālajām attīstības vajadzībām.

4. Pedagogu profesionālā darbība balstās bērnu mācīšanās un attīstības datu analīzē, pieņemot pamatotus lēmumus mācību procesa pilnveidei.
Kvantitatīvi:  

5. 100 % pedagogu mācību gada laikā piedalās vismaz 12 profesionālās pilnveides stundās par iestādes prioritātēm atbilstošām tēmām.

6. 100 % pedagogu vismaz divas reizes mācību gadā piedalās savstarpējā nodarbību vērošanā un profesionālajās refleksijas aktivitātēs.

7. Vismaz 90 % vēroto mācību nodarbību atbilst iestādē noteiktajiem kvalitatīvas mācīšanas kritērijiem.

8. 100 % pedagogu ir izstrādāts un īstenots individuālais profesionālās pilnveides plāns, kura izpilde tiek izvērtēta mācību gada noslēgumā.

	
	Veicamās darbības:

1. Izveidot un īstenot mērķtiecīgu pedagogu profesionālās pilnveides sistēmu
2. Attīstīt profesionālās sadarbības un mācīšanās kopienas kultūru.

3. Attīstīt profesionālās sadarbības un mācīšanās kopienas kultūru.

4. Pilnveidot datu izmantošanas prasmes pedagoģisko lēmumu pieņemšanas procesā.

5. Veicināt pedagogu individuālu atbildību par profesionālo izaugsmi.
	Dati, kas par to liecina: 

1. Pedagogu profesionālās pilnveides dati.
2. Mācību procesa kvalitātes dati.

3. Profesionālās sadarbības dati.

4. Refleksijas un pašvērtējuma dati.

5. Datu izmantošanas pierādījumi pedagoģiskajā darbā.

6. Bērnu sasniegumu un iesaistes dati.
7. Vecāku aptauju dati.

	ELEMENTS:  Mācīšana  un   mācīšanās
	PRIORITĀTE: Diferencēts un individualizēts mācību process, nodrošinot katra bērna individuālajām vajadzībām un spējām atbilstošu izaugsmi. (2026./2027.m.g.)

	
	Plānotie sasniedzamie rezultāti un ieviešanas gaita

	
	Kvalitatīvi:  

1.Pedagogi sistemātiski plāno un īsteno mācību procesu, ņemot vērā bērnu individuālās spējas, intereses, attīstības līmeni un mācīšanās vajadzības.

2. Mācību aktivitātēs tiek nodrošināti dažādas sarežģītības pakāpes uzdevumi un daudzveidīgas mācīšanās iespējas, kas ļauj katram bērnam sasniegt personīgo izaugsmi.

3. Pedagogi regulāri analizē bērnu attīstības un mācību sasniegumu datus un izmanto tos mācību procesa pielāgošanai un atbalsta pasākumu plānošanai.

4. Bērni izjūt atbalstu savām individuālajām vajadzībām, ir motivēti iesaistīties mācību procesā un demonstrē pozitīvu attieksmi pret mācīšanos.
Kvantitatīvi:   
5. 100 % pedagogu mācību plānošanas dokumentos atspoguļo diferencētus uzdevumus un individualizētus atbalsta risinājumus bērnu dažādajām vajadzībām.

6. Vismaz 90 % bērnu mācību gada laikā uzrāda pozitīvu individuālās attīstības dinamiku atbilstoši izvirzītajiem attīstības mērķiem.

7. 100 % bērnu vismaz divas reizes mācību gadā tiek veikta attīstības un sasniegumu izvērtēšana, dokumentējot progresu un turpmākos attīstības uzdevumus.
8. Vismaz 90 % vecāku aptaujās norāda, ka iestāde ņem vērā bērna individuālās vajadzības un nodrošina atbilstošu atbalstu viņa attīstībai.

	
	Veicamās darbības:

1. Ieviest sistemātisku bērnu individuālo vajadzību un attīstības monitoringu.
2. Pilnveidot pedagogu prasmes diferencēta un individualizēta mācību procesa īstenošanā.
3. Nodrošināt daudzveidīgus mācību materiālus un organizācijas formas.
4. Iesaistīt vecākus un speciālistus individuālās attīstības plānošanā un izvērtēšanā.
	Dati, kas par to liecina:  



	
	PRIORITĀTE: Pašvadītas mācīšanās un bērnu līdzdalības stiprināšana, veicinot bērnu spēju izvirzīt mācīšanās mērķus, izvērtēt savu progresu un uzņemties atbildību par mācīšanās procesu. (2027./2028.m.g)

	
	Plānotie sasniedzamie rezultāti un ieviešanas gaita

	
	Kvalitatīvi:  

1. Bērni mācību procesā patstāvīgi izvēlas darbības, materiālus un uzdevumu izpildes veidus atbilstoši savām interesēm, vajadzībām un spējām.

2. Pedagogi sistemātiski iesaista bērnus mācīšanās mērķu formulēšanā, sasniedzamo rezultātu izpratnē un sava snieguma izvērtēšanā.

3. Bērni spēj raksturot savu mācīšanās procesu, nosaukt sasniegto un noteikt turpmākos pilnveidojamos soļus atbilstoši vecumposmam.

4. Mācību vidē ir nostiprinājusies bērnu līdzdalības kultūra, kurā bērnu viedoklis tiek uzklausīts un ņemts vērā mācību aktivitāšu plānošanā un īstenošanā.
Kvantitatīvi: 
5.Vismaz 90 % bērnu regulāri iesaistās sava darba pašvērtēšanā, izmantojot vecumposmam atbilstošus pašvērtēšanas paņēmienus.

6. Vismaz 85 % vērotajās rotaļnodarbībās bērniem ir iespēja izdarīt izvēles, plānot savu darbību un pieņemt lēmumus par mācīšanās procesu.

7. 100 % pedagogu mācību procesā izmanto vismaz trīs bērnu pašvadītu mācīšanos veicinošas metodes (pašvērtēšana, izvēļu piedāvāšana, refleksija, mērķu izvirzīšana u.c.)

8. Vismaz 90 % vecāku aptaujās norāda, ka bērns demonstrē pieaugošu patstāvību, iniciatīvu un atbildību par savu darbību pirmsskolā un ikdienas situācijās

	
	Veicamās darbības: 

1. Ieviest vienotu pieeju bērnu pašvērtēšanai un refleksijai.

2. Pilnveidot pedagogu kompetenci pašvadītas mācīšanās veicināšanā.

3. Veidot bērnu līdzdalību veicinošu mācību vidi.

4. Veidot mērķtiecīgu sadarbību ar vecākiem bērnu patstāvības attīstīšanā
	Dati, kas par to liecina:  

1. Projektu un sadarbības aktivitāšu dati.

2. Vecāku aptauju dati.

3. Bērnu sasniegumu un attīstības izvērtēšanas dati.

4. Mācību procesa vērošanas dati.

	
	PRIORITĀTE: Lietpratībā balstītas mācīšanās un sadarbības kultūras nostiprināšana, attīstot bērnu spēju patstāvīgi izmantot iegūtās zināšanas, prasmes un vērtības daudzveidīgās situācijās, sadarbojoties ar vienaudžiem un pieaugušajiem. (2028./2029.m.g.)

	
	Plānotie sasniedzamie rezultāti un ieviešanas gaita

	
	Kvalitatīvi:  

1. Bērni patstāvīgi izmanto iepriekš apgūtās zināšanas, prasmes un pieredzi jaunu uzdevumu, problēmsituāciju un ikdienas situāciju risināšanā.
2. Pedagogi mācību procesā regulāri organizē pētniecībā, problēmrisināšanā un sadarbībā balstītas aktivitātes, kas veicina lietpratības attīstību.
3. Bērni demonstrē spēju sadarboties, uzklausīt citus, vienoties par kopīgu darbību un uzņemties atbildību par savu ieguldījumu grupas darbā.
4. Mācību vide un iestādes kultūra veicina bērnu iniciatīvu, radošumu, sadarbību un zināšanu pārnesi dažādās mācību un dzīves situācijās.
Kvantitatīvi:  

5. Vismaz 90 % bērnu patstāvīgi izmanto iepriekš apgūtās zināšanas un prasmes jaunu uzdevumu un problēmsituāciju risināšanā. 
6. Vismaz 85 % vēroto mācību aktivitāšu bērni sadarbojas, plāno kopīgas darbības un pieņem lēmumus grupā. 
7. 100 % pedagogu mācību procesā regulāri īsteno pētniecībā, problēmrisināšanā un sadarbībā balstītas aktivitātes. 
8. Vismaz 90 % vecāku aptaujās norāda, ka bērns demonstrē patstāvību, iniciatīvu un spēju izmantot pirmsskolā apgūtās prasmes ikdienas situācijās

	
	Veicamās darbības: 

1. Plānot integrētas mācību aktivitātes, kurās bērni izmanto zināšanas un prasmes praktiskā darbībā.
2. Attīstīt bērnu sadarbības prasmes.
3. Organizēt pedagogiem metodiskās nodarbības un pieredzes apmaiņu par pētniecisko darbību, projektu pieeju un sadarbības mācīšanos. 
4. Veikt savstarpēju nodarbību vērošanu un profesionālo refleksiju.
5. Paplašināt bērnu mācīšanās pieredzi ārpus grupas vides
	Dati, kas par to liecina:   

1. Bērnu mācīšanās un attīstības dati.
2. Mācību procesa kvalitātes dati.
3. Bērnu līdzdalības dati.
4. Vecāku aptauju dati.
5. Pedagogu profesionālās darbības dati.
6. Projektu un sadarbības aktivitāšu dati


	ELEMENTS:  Pieejamība
	KATEGORIJA: IEKĻAUJOŠA VIDE

	
	PRIORITĀTE: Fiziski, emocionāli un pedagoģiski pieejama vide visiem bērniem, veicinot vienlīdzīgas iespējas saņemt kvalitatīvu pirmsskolas izglītību atbilstoši bērnu individuālajām vajadzībām un spējām. (2027./2028 . m.g.)

	
	Plānotie sasniedzamie rezultāti un ieviešanas gaita

	
	Kvalitatīvi: 

1. Iestādes vide, mācību līdzekļi un organizatoriskie risinājumi ir pielāgoti bērnu dažādajām attīstības, veselības un mācīšanās vajadzībām.

2. Pedagogi un atbalsta personāls mērķtiecīgi izmanto iekļaujošas pedagoģiskās pieejas, nodrošinot katra bērna pilnvērtīgu līdzdalību mācību procesā.

3. Bērni un vecāki izjūt piederību iestādei, saņem nepieciešamo atbalstu un uzskata vidi par drošu, pieejamu un atbalstošu.

4. Iestādē darbojas efektīva sadarbības sistēma starp pedagogiem, atbalsta personālu un ģimenēm bērnu individuālo vajadzību nodrošināšanai.
Kvantitatīvi: 

5. 100 % bērnu, kuriem nepieciešami individuāli pielāgojumi vai atbalsta pasākumi, tie ir identificēti, plānoti un īstenoti sadarbībā ar ģimeni un speciālistiem.

6. 100 % pedagogu mācību gada laikā ir pilnveidojuši profesionālo kompetenci par iekļaujošu izglītību, pieejamību vai darbu ar bērniem ar dažādām vajadzībām.

7. Vismaz 90 % vecāku aptaujās pozitīvi novērtē iestādes pieejamību, komunikāciju un sniegto atbalstu bērna vajadzību nodrošināšanai.

8.  Vismaz 95 % bērnu novērojumos un attīstības izvērtējumos regulāri iesaistās grupas aktivitātēs un mācību procesā atbilstoši savām spējām.

	
	Veicamās darbības: 

1. Nodrošināt savlaicīgu bērnu vajadzību identificēšanu un atbalsta plānošanu.
2. Veidot vienotu izpratni par bērna attīstības mērķiem un nepieciešamo atbalstu pedagogiem un vecākiem.
3. Īstenot aktivitātes, kas veicina dažādības izpratni, cieņpilnas attiecības un savstarpēju atbalstu.
4. Attīstīt pedagogu kompetenci iekļaujošās izglītības jomā.
5. Plānveidīgi izvērtēt fiziskās vides, mācību līdzekļu un informācijas pieejamību, īstenojot nepieciešamos uzlabojumus bērnu vajadzību nodrošināšanai.
	Dati, kas par to liecina: 

1. Atbalsta personāla dokumentācija, darba pārskati.
2. Dati VIIS par pedagogu profesionālo pilnveidi.

3. Rotaļnodarbību vērošanas dati.

4. Individuālie izglītības plāni, izpildes pārskats.

5. Anketas.

6. Safarbības plāns ar vecākiem, izpildes parskats.

7. Dati par sadarbību ar institūcijām.

	ELEMENTS:   Drošība un psiholoģiskā labklājība
	PRIORITĀTE: Emocionāli un fiziski droša, atbalstoša un cieņpilna vide, kas veicina bērnu, darbinieku un vecāku psiholoģisko labbūtību, pozitīvas savstarpējās attiecības un piederības sajūtu pirmsskolas izglītības iestādei. (2026./2027 .m.g.)

	
	Plānotie sasniedzamie rezultāti un ieviešanas gaita

	
	Kvalitatīvi:

1. Iestādē ir izveidota pozitīva un cieņpilna sadarbības kultūra, kurā bērni, pedagogi un vecāki ievēro kopīgi pieņemtās uzvedības normas un vērtības.

2. Pedagogi ikdienas darbā mērķtiecīgi izmanto sociāli emocionālās mācīšanās metodes, veicinot bērnu emocionālo pratību, pašregulāciju un konfliktu risināšanas prasmes.

3. Bērni jūtas droši, pieņemti un piederīgi grupai, brīvi pauž savas domas un emocijas, kā arī zina, pie kā vērsties pēc palīdzības.

4. Iestādē darbojas efektīva sadarbības un atbalsta sistēma starp pedagogiem, vecākiem un atbalsta personālu bērnu emocionālās labbūtības veicināšanai.
Kvantitatīvi:   

5. Vismaz 95 % vecāku ikgadējā aptaujā pozitīvi novērtē bērna emocionālo drošību un psiholoģisko labklājību iestādē.

6. Vismaz 95 % bērnu pedagoģiskajos novērojumos demonstrē piederības sajūtu grupai, pozitīvu iesaisti aktivitātēs un vecumposmam atbilstošas sadarbības prasmes.

7. 100 % pedagogu un pedagogu palīgu mācību gada laikā piedalās profesionālās pilnveides aktivitātēs par sociāli emocionālo mācīšanos, pozitīvu disciplīnu vai psiholoģisko drošību.

8. Par 20 % samazinās dokumentēto atkārtoto konfliktu, agresīvas uzvedības vai emocionālās nedrošības gadījumu skaits salīdzinājumā ar iepriekšējo mācību gadu.

	
	Veicamās darbības:  

1.  Integrēt sociāli emocionālās pratības, pašregulācijas, empātijas un sadarbības prasmju attīstīšanu ikdienas mācību procesā.
2. Organizēt mācības par pozitīvu disciplīnu, konfliktu risināšanu, bērnu emocionālo vajadzību atpazīšanu un atbalstu.
3. Mērktiecīgi īstenot preventīvo darbu drošas vides nodrošināšanai.
4. Attīstīt sadarbību ar vecākiem bērnu emocionālās labbūtības jautājumos.
5. Veikt regulāru psiholoģiskās labbūtības monitoringu un izvērtēšanu.
	Dati, kas par to liecina:  

1. Anketas.
2. Izkatīto problēmsituāciju skaits, risinājumi.

3. Pārskats par organizēto pasākumu ietekmi uz labbūtības un drošības jautājumu īstenošanu ikdienas darbā. (grupas – iestādes līmenī)
4. Pārskats par vecākiem organizēto pasākumu par drošību un sociāli emocionālo mācīšanos ietekmes datiem uz pedagoģisko procesu. 

	ELEMENTS:  Infrastruktūra un resursi
	PRIORITĀTE: Infrastruktūra un materiāltehniskie resursi, kas nodrošina drošu, mūsdienīgu, iekļaujošu un attīstošu vidi, sekmē kvalitatīva mācību procesa īstenošanu un katra bērna individuālo vajadzību nodrošināšanu. (2028./2029 .m.g.)


	
	Plānotie sasniedzamie rezultāti un ieviešanas gaita

	
	Kvalitatīvi:   

1. Mācību un āra vide ir mērķtiecīgi organizēta un aprīkota, lai veicinātu bērnu patstāvīgu darbību, izziņu, radošumu un sadarbību.

2. Iestādes infrastruktūra un resursi ir pieejami un pielāgojami bērniem ar dažādām attīstības, veselības un mācīšanās vajadzībām.

3. Pedagogi efektīvi izmanto pieejamos materiāltehniskos resursus un digitālos rīkus mācību procesa dažādošanai un bērnu kompetenču attīstīšanai.

4. Bērni, vecāki un darbinieki iestādes vidi vērtē kā drošu, estētisku, funkcionālu un mācīšanos veicinošu.
Kvantitatīvi:   

5. 100 % grupu telpu un āra mācību zonu ir izvērtētas un pilnveidotas atbilstoši iestādes noteiktajiem vides kvalitātes kritērijiem.

6. Vismaz 90 % pedagogu regulāri izmanto daudzveidīgus mācību līdzekļus, digitālos risinājumus un attīstošos materiālus mācību procesa īstenošanā.

7. 100 % bērnu, kuriem nepieciešami vides vai materiālu pielāgojumi, ir nodrošināti ar nepieciešamajiem atbalsta resursiem.

8. Vismaz 90 % vecāku un darbinieku aptaujās pozitīvi novērtē iestādes infrastruktūras, drošības un materiāltehniskā nodrošinājuma kvalitāti.

	
	Veicamās darbības: 
1.  Izvērtēt telpu, āra teritorijas, mēbeļu, mācību līdzekļu un digitālo resursu atbilstību bērnu vajadzībām un izglītības programmas īstenošanai, balstoties uz datiem noteikt pilnveides prioritātes un nepieciešamos ieguldījumus.

2. Plānveidīgi papildināt grupas ar mūsdienīgiem mācību līdzekļiem, attīstošām spēlēm, digitālajām tehnoloģijām un pētniecības materiāliem, veidojot daudzfunkcionālas mācību zonas telpās un āra vidē.
3. Nodrošināt vides pieejamību un pielāgojumus, ieviešot nepieciešamos risinājumus bērniem ar dažādām attīstības un veselības vajadzībām.
4. Attīstīt pedagogu prasmes efektīvi izmantot resursus.
5. Ieviest regulāru infrastruktūras un resursu kvalitātes monitoringu.
	Dati, kas par to liecina:   

1. Anketas.

2. Vides iekārtojums grupās, āra vidē.
3. Materiāltehnisko un metodisko materiālu nodrošinājums.
4. Budžeta izpildes pārskati.
5. Digitālo tehnoloģiju, rīku, programmatūras nodrošinājums.

6. Atbalsta personāla nodrošinājums atbilstoši vajadzībām.


	ELEMENTS:    Atbalsts un sadarbība
	KATEGORIJA:  LABA PĀRVALDĪBA

	
	PRIORITĀTE: Savstarpējā uzticībā balstīta mērķtiecīga sadarbība starp iestādes darbiniekiem, bērniem, vecākiem un sadarbības partneriem, lai veicinātu bērnu vispusīgu attīstību, labbūtību un kvalitatīvu izglītības procesa īstenošanu.  (2026./2027. m. g.)

	
	Plānotie sasniedzamie rezultāti un ieviešanas gaita

	
	Kvalitatīvi:
1. Iestādē ir izveidota efektīva sadarbības kultūra, kurā pedagogi, atbalsta personāls un administrācija regulāri sadarbojas bērnu attīstības un izglītības kvalitātes nodrošināšanai.

2. Vecāki ir aktīvi iesaistīti iestādes dzīvē, izprot izglītības procesa mērķus un piedalās bērna attīstības veicināšanā.

3. Bērniem un ģimenēm nepieciešamais atbalsts tiek sniegts savlaicīgi, koordinēti un atbilstoši identificētajām vajadzībām.

4. Iestāde mērķtiecīgi sadarbojas ar pašvaldību, izglītības, kultūras, veselības un sociālās jomas institūcijām, paplašinot bērnu attīstības iespējas un atbalsta pieejamību.
Kvantitatīvi:  
5. Vismaz 90 % vecāku aptaujās pozitīvi novērtē sadarbību ar pedagogiem, administrāciju un saņemto atbalstu bērna attīstībai.
6. 100 % bērnu, kuriem identificēta nepieciešamība pēc papildu atbalsta, ir izstrādāti un īstenoti atbilstoši atbalsta pasākumi sadarbībā ar ģimeni un speciālistiem.

7. Ne mazāk kā 4 sadarbības pasākumi gadā tiek organizēti ar ārējiem sadarbības partneriem (izglītības iestādēm, bibliotēkām, kultūras iestādēm, veselības vai sociālajiem dienestiem u.c.).

8. 100 % pedagogu vismaz divas reizes mācību gadā iesaistās profesionālās sadarbības aktivitātēs (pieredzes apmaiņa, metodiskās sanāksmes, kopīga plānošana, gadījumu analīze).

	
	Veicamās darbības:  
1. Pilnveidot sadarbības un komunikācijas kārtību ar vecākiem.
2. Uzlabot starpprofesionālu sadarbību iestādē (pedagogi- atbalsta personāls -administrācija).
3. Attīstīt un veidot ilgtermiņa sadarbību ar ārējiem partneriem.
4. Nodrošināt savlaicīgu atbalstu bērniem un ģimenēm.
5. Regulāri analizēt sadarbības pasākumu rezultātus un atbalsta sistēmas darbības efektivitāti, pamatojoties uz iegūtajiem datiem, plānot uzlabojumus.
	Dati, kas par to liecina:   

1. Darba plāns, tā izpildes pārskats.
2. Sadarbības partneru skaits, sadarbības efektivitātes dati.

3. Projektu skaits, ietekme uz izglītības kvalitāti.

4. Publicitātes raksti masu mēdijos. 
5. Tradīciju ilgtspēja un pienesums izglītības kvalitātes nodrošināšanā.

	ELEMENTS:  Vadības profesionālā darbība
	PRIORITĀTE: Datos balstīts, stratēģisks un uz attīstību vērsts vadības darbs, nodrošinot efektīvu iestādes pārvaldību, mērķtiecīgu personāla attīstību un kvalitatīvu izglītības procesa vadību.  (2027./2028.m.g.)

	
	Plānotie sasniedzamie rezultāti un ieviešanas gaita

	
	Kvalitatīvi:   

1. Iestādes vadība pieņem lēmumus, balstoties uz pašvērtēšanas rezultātiem, datu analīzi un ieinteresēto pušu vajadzību izvērtējumu.

2. Vadība sistemātiski atbalsta pedagogu profesionālo izaugsmi, nodrošinot regulāru atgriezenisko saiti, metodisko atbalstu un attīstības plānošanu.

3. Iestādē ir vienota izpratne par attīstības prioritātēm, kvalitātes mērķiem un katra darbinieka ieguldījumu to sasniegšanā.

4. Vadības komanda nodrošina atklātu, savlaicīgu un uz sadarbību vērstu komunikāciju ar darbiniekiem, vecākiem un sadarbības partneriem.
Kvantitatīvi sasniedzamie rezultāti:   

5. 100 % attīstības plānā noteikto prioritāšu izpilde tiek izvērtēta vismaz divas reizes mācību gadā, analizējot sasniegtos rezultātus un nepieciešamos uzlabojumus.

6. 100 % pedagogu mācību gada laikā saņem vismaz vienu strukturētu profesionālās darbības izvērtējumu un individuālu attīstības pārrunu.

7. Vismaz 90 % darbinieku aptaujās pozitīvi novērtē vadības sniegto atbalstu, komunikāciju un iesaisti iestādes attīstības procesos.

8.  Vismaz 90 % vecāku aptaujās pozitīvi novērtē iestādes vadības pieejamību, komunikācijas kvalitāti un spēju risināt aktuālos jautājumus.

	
	Veicamās darbības:  

1. Pilnveidot iestādes stratēģiskās vadības un kvalitātes pārraudzības sistēmu.
2. Ieviest sistemātisku personāla profesionālās darbības atbalsta un izvērtēšanas procesu.
3. Attīstīt efektīvu iekšējo komunikāciju un darbinieku iesaisti.
4. Stiprināt sadarbību ar vecākiem un ārējiem partneriem.
5. Pilnveidot vadības komandas profesionālo kompetenci par izglītības vadību, pārmaiņu vadību, personāla vadību un kvalitātes nodrošināšanu.
	Dati, kas par to liecina:  

1. Anketas.
2. Darbinieku profesionālās izaugsmes  dati.

3. Dati par darbinieku iesaisti darba plānošanas, pašnovērtējuma veikšanas, attīstības plānošanas un izvērtēšanas procesos.

4. Informācijas aprites kvalitātes dati izglītības iestādē.

	ELEMENTS :   Finanšu un administratīvā efektivitāte
	PRIORITĀTE: Efektīva, caurskatāma un ilgtspējīga finanšu un administratīvo resursu pārvaldība, kas sekmē iestādes attīstības prioritāšu sasniegšanu, kvalitatīvu izglītības procesa nodrošināšanu un resursu racionālu izmantošanu. (2028./2029.m.g.)

	
	Plānotie sasniedzamie rezultāti un ieviešanas gaita

	
	Kvalitatīvi:
1. Finanšu līdzekļu plānošana un izlietojums ir cieši saistīts ar iestādes attīstības plānā noteiktajām prioritātēm un kvalitātes mērķiem.

2. Iestādē ir ieviesti efektīvi administratīvie procesi, kas samazina administratīvo slogu un veicina darbinieku produktivitāti.

3. Darbinieki izprot resursu lietderīgas izmantošanas principus un iesaistās iestādes resursu pārvaldības pilnveidē.

4. Finanšu un administratīvie procesi ir caurskatāmi, savlaicīgi un atbilst normatīvo aktu prasībām, nodrošinot uzticēšanos no darbinieku, vecāku un dibinātāja puses.
Kvantitatīvi:
5. Vismaz 95 % no plānotā budžeta tiek izlietoti atbilstoši attīstības plānā noteiktajām prioritātēm un apstiprinātajam finanšu plānam.

6. 100 % obligāto finanšu, personāla un administratīvo dokumentu tiek sagatavoti un iesniegti noteiktajos termiņos.

7. Par vismaz 20 % samazinās laiks, kas nepieciešams atsevišķu administratīvo procesu veikšanai (piemēram, dokumentu apritei, informācijas apkopošanai vai atskaišu sagatavošanai), salīdzinot ar sākotnējo situāciju.

8. Vismaz 90 % darbinieku aptaujās pozitīvi novērtē administratīvo procesu organizāciju, informācijas pieejamību un resursu nodrošinājumu darba pienākumu veikšanai.

	
	Veicamās darbības:

1. Veidot budžetu, balstoties uz iestādes attīstības prioritātēm un faktiskajām vajadzībām.

2. Digitalizēt un optimizēt administratīvos procesus, pilnveidojot elektronisku dokumentu apriti un datu uzskaiti, samazinot dublējošas procedūras un dokumentācijas apjomu.
3. Nodrošināt regulāru finanšu un resursu izmantošanas izvērtēšanu, identificējot iespējas izmaksu optimizācijai un resursu lietderīgākai izmantošanai.
4. Veicināt darbinieku izpratni par finanšu un resursu pārvaldību, sekmējot darbinieku priekšlikumu iesniegšanu procesu un resursu pilnveidei.
5. Veikt risku izvērtēšanu un preventīvus pasākumus efektīvas pārvaldības nodrošināšanai.
	Dati, kas par to liecina:  

1. Iekšējo reglamentējošo noramtīvu atbilstība ārējiem normatīviem aktiem.
2. Anketas.

3. Finanšu plānošanas un izlietojuma dati.
4. Administratīvo procesu efektivitātes dati.
5. Resursu pārvaldības dati.
6. Darbinieku un vecāku aptauju dati.
7. Attīstības plāna izpildes dati.
8. Iekšējās kontroles un risku vadības dati.


IV. AUDZINĀŠANAS DARBA PRIORITĀRIE UZDEVUMI 2026. / 2027. m.g.- 2028. / 2029. m.g.
(uzdevumi un vērtības saskaņā ar Ministru kabineta 15.07.2016. noteikumiem Nr. 480 “Izglītojamo audzināšanas vadlīnijas un informācijas, mācību līdzekļu, materiālu un mācību un audzināšanas metožu izvērtēšanas kārtība”)

	
	2026./2027. m.g.
	2027./2028. m.g.
	2028./2029. m.g.

	UZDEVUMI
	Pozitīvu uzvedības paradumu, pašapziņas 
un emocionālās pratības attīstīšana 
	Sadarbības, līdzdalības un 
atbildīgas rīcības prasmju pilnveidošana
	Pilsoniskās līdzdalības, piederības un ilgtspējīgas rīcības veicināšana

	Sasniedzamie rezultāti:

	1. Vismaz 90 % bērnu atpazīst un nosauc savas emocijas, izmantojot vecumam atbilstošus emocionālās pašizpausmes veidus. 

2. Vismaz 85 % bērnu ikdienā ievēro grupas noteikumus un rutīnas bez pieaugušā regulāra atgādinājuma. 

3. Vismaz 90 % bērnu demonstrē cieņpilnu attieksmi pret vienaudžiem un pieaugušajiem ikdienas situācijās. 

4. Vismaz 85 % vecāku aptaujās norāda uz pozitīvām pārmaiņām bērna emociju regulēšanas un uzvedības prasmēs. 

5. 100 % grupu tiek izmantotas vienotas pozitīvas uzvedības veicināšanas metodes un emocionālās pratības aktivitātes.
	1. Vismaz 90 % bērnu veiksmīgi iesaistās pāru un grupu darbā, ievērojot sadarbības noteikumus. 

2. Vismaz 85 % bērnu uzņemas vecumam atbilstošus pienākumus grupā un atbildīgi tos izpilda. 

3. Vismaz 90 % bērnu spēj risināt vienkāršas konfliktsituācijas ar pedagoga atbalstu vai patstāvīgi. 

4. Vismaz 80 % bērnu piedalās grupas lēmumu pieņemšanā un izsaka savu viedokli par kopīgām aktivitātēm. 

5. Vismaz 90 % vecāku aptaujās apliecina bērna pieaugošās sadarbības un atbildības prasmes. 
	1. Vismaz 90 % bērnu demonstrē piederības sajūtu savai ģimenei, pirmsskolai, vietējai kopienai un Latvijai. 

2. Vismaz 85 % bērnu piedalās kopienas, vides izziņas vai pilsoniskās līdzdalības aktivitātēs. 

3. Vismaz 90 % bērnu ikdienā ievēro videi draudzīgas rīcības paradumus (resursu taupīšana, šķirošana, rūpes par apkārtējo vidi). 

4. Vismaz 80 % bērnu spēj pamatot savu rīcību, balstoties uz tādām vērtībām kā cieņa, atbildība, godīgums un izpalīdzība. 

5. Vismaz 90 % vecāku aptaujās norāda, ka bērns demonstrē interesi par sabiedrībā notiekošo, apkārtējo vidi un kopīgām aktivitātēm.


V. ATTĪSTĪBAS PLĀNA IZPILDES MONITORINGS
Attīstības stratēģijas darbības periodā izstrādā ikgadēju rīcības plānu, kas nosaka izvirzīto prioritāšu, mērķu un tiem pakārtotu uzdevumu īstenošanai paredzētās darbības. Rīcības plāns nosaka tajā plānoto pasākumu atbildīgos, iesaistītās puses un īstenošanas termiņus. Ikgadējo rīcības plānu līdz katra mācību gada sākumam izskata iestādes Pedagoģiskās padomes un Iestādes padomes sēdēs, izvērtējot konkrētā mācību gadā noteikto prioritāšu un uzdevumu īstenošanu. Izglītības iestāde vismaz reizi mācību gadā aktualizē stratēģisko mērķu rezultatīvo rādītāju statusu un analizē to ietekmējošos faktorus. Plānošanas perioda noslēgumā iestāde izstrādā un normatīvo aktu noteiktajā kārtībā saskaņo nākamo attīstības plānu ar dibinātāju.

Izglītības iestādes vadītāja 
(paraksts)



I.  Mestere

	IZSKATĪTS

Pedagoģiskās padomes 27.05.2026. sēdē

(protokols Nr.2. 4.p)
	IZSKATĪTS

Iestādes padomes 22.05.2026 sēdē

(protokols Nr.1.)




SASKAŅOTS

  ar Madonas novada pašvaldības domes 

  27.08.2026. lēmumu Nr. 477 (protokols Nr. 12, 19. p.)
ATTĪSTĪBAS PLĀNA GROZĪJUMI, PAPILDINĀJUMI

numurs

